Hari.
Jericó sidajia akhanoꞌaha ada Jesus,
okafianiribaniꞌaha.
Jericóa hojaki ada makhira Zaqueu oniki.
Imposto gathaniva abono vakadikaꞌdaꞌdi ada.
Kanahinaꞌahapikiki ada.
Hari.
Zaqueua bikamithahi ida varani,
Jesus radahana.
Binokivini binofiki ada Jesus.
Pasapasaki ada.
Ijaꞌari vaipohiki Zaqueu viaha vahojaki.
Ni-nihanikia Jesu-ra nokiki.
Oniaroa,
kiꞌdarahahaha ada Zaqueu Jesu-ra anaviahanokhaꞌavini.
Hagihi vadinia figira avani kania okasiꞌaha,
Jesus radahaki-ra nokivini-ra nofivini.
Vikhaꞌaha adani Jesus,
ijaꞌari vaipohiki vahararana adahana.
Figira avani kania avakhanoꞌaha,
figira miini-ra vada niꞌamananiꞌaha ada Jesus,
Zaqueu-ra niꞌaꞌaha:
—Zaqueu,
jorakia ogariꞌa bana mahija igorania aokhavini.
Kadania ohojaki bana ho hidakabaꞌi.
Hari.
Ogarijorakiꞌaha ada Zaqueu,
khai biniꞌaꞌihi ida Jesus kidiania hojana-ra kahivini.
Vahoariha khai vaniꞌapaꞌitxiriha ada okhana.
—Makhira hojai asohirikia kahojaiki gorana okhaki ada Jesus — vakhaniꞌaha.
Oniaroa,
gorana vahojaꞌaha,
gaaꞌaha ada Zaqueu,
Jesu-ra niꞌaꞌaha:
—Jesus,
mitha iniꞌa hida kodivarani.
Ni-asohiki ida kodibadani bada oniꞌaki afobakhia,
oniani ida kodijiniro-ra onapitavini hija bana.
Ijaꞌari vakanahinariki-ra vaꞌora onoꞌavini hiki bana ida pitani hoarani hoarahanana.
Onajoiki bana ida nahina oboꞌdiaꞌiki vahoariha vakadiania.
Ijaꞌari kanahina hoarani-ra oboꞌdiaꞌiki ho,
onajoiki bana ida akoꞌbamahakhamaki afohanana — niha ada Zaqueu.
Oniaroa,
Jesus biniꞌaha:
—Deus vaꞌora akavaꞌijoaꞌiki hadani Zaqueu,
kidijaꞌari gorana vahojaki.
Hihada makhira Abraão kahanodi kharonisiagaki jaboni hada.
Hovani ijaꞌari hahavi vakadiꞌaajo ho.
Hora rakhaki hida vaꞌora onakoꞌdihavini adani ijaꞌari Deus kahagihi-ra varagariki vaꞌora oakavaꞌijoara kaimoni — niha ada Jesus.